รัฐบาลไทย-ข่าวทำเนียบรัฐบาล-สตช.ชี้แจงประเด็นปัญหาการขายน้ำมันผิดกฎหมาย ในพื้นที่ อ.สะเดา จ.สงขลา
วันอังคารที่ 20 มีนาคม 2561
สตช.ชี้แจงประเด็นปัญหาการขายน้ํามันผิดกฎหมาย ในพื้นที่ อ.สะเดา จ.สงขลา
สตช.ชี้แจงปัญหาการขายน้ํามันผิดกฎหมายในพื้นที่ อ.สะเดา จ.สงขลา ขอความร่วมมือประชาชนไม่ให้การสนับสนุนสถานีให้บริการน้ํามันเถื่อน หากพบเห็นการกระทําผิดขอให้แจ้งเบาะแสยังหน่วยงานที่เกี่ยวข้อง
วันที่ 18 มีนาคม 2561 พลตํารวจเอก วิระชัย ทรงเมตตา รองผู้บัญชาการตํารวจแห่งชาติ/โฆษกสํานักงานตํารวจแห่งชาติ และพลตํารวจตรีปรีดา เปี่ยมวารี ผู้บังคับการตํารวจภูธรจังหวัดสงขลาชี้แจงประเด็น ปัญหาการขายน้ํามันผิดกฎหมายในพื้นที่ อ.สะเดา จ.สงขลา ตามที่ผู้สื่อข่าวรายงานว่ามีปั๊มหลอดขายน้ํามันผิดกฎหมาย และน้ํามันผิดกฎหมายบรรจุแกลลอนจําหน่ายอย่างเปิดเผยเป็นจํานวนมากในพื้นที่ อ.สะเดา จ.สงขลา ซึ่งเปิดขายตลอด 24 ชั่วโมง ในราคาถูกกว่าท้องตลาด โดยจําหน่ายน้ํามันเบนซินราคาลิตรละ 25 บาท และน้ํามันดีเซลราคาลิตรละ 22 บาทเท่านั้น ขณะที่น้ํามันแก๊สโซฮอลล์ 95 จําหน่ายในปั้มน้ํามันที่ถูกกฎหมาย เสียภาษีให้รัฐ ขายในราคาลิตรละ 27.90 บาท ส่วนดีเซลราคาลิตรละ 27 บาท นั้น สํานักงานตํารวจแห่งชาติขอชี้แจง ดังนี้
จากการนําเสนอข่าวดังกล่าว กองบังคับการตํารวจภูธรจังหวัดสงขลา ได้บูรณาการความร่วมมือกับสํานักงานสรรพสามิตพื้นที่สงขลา เจ้าหน้าที่ทหารสังกัด หมวดปืนเล็กที่ 1 กองร้อยทหารราบที่ 5021 และเจ้าหน้าที่ฝ่ายปกครองอําเภอสะเดา เพื่อเข้าตรวจสอบการลักลอบจําหน่ายน้ํามันเถื่อนในพื้นที่อําเภอสะเดา จังหวัดสงขลา ผลปรากฏพบว่าจุดที่มีการลักลอบขายน้ํามันเถื่อนเหล่านั้นได้ชิงปิดให้บริการไปทั้งหมดแล้ว อย่างไรก็ตาม เจ้าหน้าที่ได้ใช้อํานาจตาม พ.ร.บ.ภาษีสรรพสามิต พ.ศ.2527 เพื่อเข้าตรวจสอบใบอนุญาตการดําเนินกิจการปั๊มน้ํามันตามจุดต่าง ๆ จํานวน 4 แห่ง พบว่ามีจุดให้บริการน้ํามันอยู่จํานวน 1 จุด ที่ยังมีน้ํามันที่ยังไม่ได้เสียภาษีถูกต้องตามกฎหมายหลงเหลืออยู่ จึงได้จับกุมตัวผู้ที่แสดงตนเป็นเจ้าของปั๊มน้ํามันนั้น ได้จํานวน 1 ราย นําส่ง สภ.สะเดาเพื่อดําเนินคดีในข้อหามีไว้ในครอบครองสินค้าซึ่งไม่ได้เสียภาษี ตาม พ.ร.บ. ภาษีสรรพสามิต พ.ศ.2527 ซึ่งมีโทษปรับตั้งแต่สองเท่าถึงสิบเท่าของค่าภาษีที่จะต้องเสีย แต่ต้องไม่ต่ํากว่าหนึ่งร้อยบาท
นอกจากนั้น ยังได้ทําการรณรงค์ประชาสัมพันธ์ให้ความรู้แก่ประชาชนในพื้นที่ ให้เกิดความตระหนักว่า น้ํามันเชื้อเพลิงเป็นวัตถุไวไฟที่มีอันตรายสูง สถานีให้บริการน้ํามันเถื่อนจึงเปรียบเสมือนระเบิดเวลาลูกใหญ่ที่รอวันประทุ ซึ่งสามารถก่อให้เกิดอันตรายต่อชีวิตและทรัพย์สินแก่ผู้คนโดยรอบได้ในพริบตา การจะเปิดสถานีบริการน้ํามันเชื้อเพลิงจึงต้องผ่านการตรวจสอบมาตรฐานความปลอดภัยอย่างเข้มงวด อีกทั้งพนักงานผู้ทําหน้าที่ภายในสถานีให้บริการน้ํามันทั้งหลาย ยังต้องได้รับการฝึกอบรมขั้นตอนการปฏิบัติที่เหมาะสมทั้งในด้านการให้บริการและในการควบคุมสถานการณ์หากเกิดเหตุไม่คาดฝันเสียก่อน ทําให้การเปิดสถานีบริการน้ํามันที่ถูกต้องมีค่าใช้จ่ายด้านความปลอดภัยที่สูงกว่า ดังนั้นการใช้บริการน้ํามันจากจุดให้บริการน้ํามันที่ไม่ได้มาตรฐานเพียงเพราะเห็นว่ามีราคาที่ถูกกว่าเพียงเล็กน้อย ย่อมเป็นความเสี่ยงที่ไม่คุ้มกับชีวิตอันมีค่าของท่านอย่างแน่นอน นอกจากนั้น ผู้ให้บริการเถื่อนเหล่านี้ ยังหลีกเลี่ยงการชําระภาษีสรรพสามิต ซึ่งเป็นรายได้ที่รัฐจะนํากลับมาพัฒนาคุณภาพชีวิตของประชาชนทุกคนอีกด้วย จึงขอประชาสัมพันธ์ให้พี่น้องประชาชน ไม่ให้การสนับสนุนสถานีให้บริการน้ํามันเถื่อนทั้งหลาย และหากพบเห็นการกระทําผิดในลักษณะดังกล่าว สามารถแจ้งเบาะแสยังหน่วยงานที่เกี่ยวข้อง ไม่ว่าจะเป็นสถานีตํารวจภูธรพื้นที่ สํานักงานสรรพสามิตพื้นที่ เจ้าหน้าที่ฝ่ายปกครองในพื้นที่ หรือแม้แต่เจ้าหน้าที่ทหาร ดําเนินการกวาดล้างจับกุมผู้กระทําความผิด ไม่ให้ฉวยโอกาสเอาเปรียบพี่น้องประชาชน และสร้างอันตรายแฝงแก่ชุมชนได้อีกต่อไป
จากนั้นได้สั่งการกําชับการปฏิบัติให้เจ้าหน้าที่ตํารวจในพื้นที่เข้มงวดกวดขันในการจับกุมผู้ค้าน้ํามันเถื่อน หากมีการปล่อยปละละเลยหรือบกพร่องปล่อยให้มีการจําหน่ายน้ํามันเถื่อนในพื้นที่ที่รับผิดชอบหรือมีส่วนอื่นมาจับกุมก็จะถูกพิจารณาทัณฑ์ทางวินัยต่อไป
-------------------------